रायपुर. शराबबंदी को लेकर विपक्षी सदस्यों के हंगामे और शोरगुल के बीच मुख्यमंत्री डाॅ रमन सिंह ने ऐलान किया कि चरणबद्ध शराबबंदी ही हमारा अंतिम उद्देश्य है और इस बारे में उचित समय पर निर्णय लेंगे। शराब के ठेकेदारों और कोचियों को सिस्टम से बाहर करने का निर्णय साहसिक है। दो माह में इस निर्णय से आने वाला परिवर्तन दिखने लगेगा।
शराब और कोचियों की वजह से गुंडागर्दी होती थी, आपराधिक घटनाएं बढ़ रही थीं, इसलिए उन पर अंकुश लगाने के लिए पहला कदम उठाया गया है। सरकार ने 11 सदस्यीय समिति बनाई है, जो उन राज्यों का दौरा करेगी, जहां शराबबंदी है और जहां सरकारें दुकान चला रही हैं। ऐसे सात राज्यों की रिपोर्ट समिति देगी। उसी आधार पर छत्तीसगढ़ की अगली आबकारी नीति तय होगी। सब धैर्य रखें। राजस्व का नुकसान होगा, घाटा होगा, बहुत सारी दुकानें बंद होंगी, उसकी चिंता नहीं है। सरकार सख्ती से कानून बनाएगी। कोचियों की गिरफ्तारी होगी और कठोर सजा दी जाएगी। हम क्रमश: शराबबंदी की ओर बढ़ रहे हैं। इससे पीछे हटने का कोई सवाल ही नहीं है।
hin_Deva hin_Deva